**סיפורו של האחר – ערב חשיפה ומחווה לשירת מחמוד דרוויש**

גלגולו של ערב זה התחיל בדוקו-אביב שנת 2014 שהגיע לפריפריה, לאולם התרבות במעלות-תרשיחא, בסתיו אותה שנה. הוקרן שם סרטה של איבתיסאם מראענה על מחמוד דרוויש ולאחריו הופיע מירה עוואד בשירה משיריו. יצא, שלניסיוני לדבר אתה אחר הופעתה חבר אביה. נגשנו אליה יחד ושאלתי אותה אם תסכים שאפנה ליוסי שריד כדי שיופיעו יחד כשהיא שרה ויוסי קורא משירי דרוויש.

מירה אימצה את הרעיון, יוסי שהכניס את דרוויש לתוכנית הלימודים בהיותו שר חינוך, ברך עליו. החלפתי ביניהם טלפונים ודבר לא קרה. משהתקשרתי לברר, טענה מירה שנחוץ אמרגן. הבהרתי שאינני כזה, נעניתי שגם היא לא. כך, ללא כוונת מכוון הפכתי מאיש החרד ליחסי אוכלוסיות בארץ הזו, לאמרגן בעל כורחי.

נפגשנו בתל אביב, לפגישת הנעה. אחר כך קישרנו את האירוע עם צאת סיפרו של פרופ' ראובן שניר "מחמוד דרוויש – 50 שנות שירה" בהוצאת "קשב לשירה". חשבנו כי נחוץ שנדע על האחר, שנכיר את סיפורו, את מכאוביו ושמחותיו, שנבין עם מה עלינו להתמודד וכיצד ביכולתנו להתקרב אלה לאלה, כדי לשכך עוינות. הרחבנו את הרעיון, הגדלנו את הצוות, עמדנו על נציגות ערבית ויהודית מגוונת והתדפקנו על דלתותיהן של אכסניות למופע. הימים הפכו את הרעיון לבלתי נוח עד כדי אי מציאת מוסד שיאות לארח את הערב בצל קורתו מחד, ואת יוזמתנו להכרחית בעליל מאידך.

מרכז סוזן דלל, יאיר ורדי ונחמיה דגן נעתרו לנו ואין זה דבר של מה בכך בעידן התרבות הנוכחי. תאריך הולדתו ה – 75 של דרוויש, 13.3.16, נקבע כמועד לאירוע. התקשרתי ליוסי והודעתי לו בשמחה כי מצאנו אולם. הוא רשם את התאריך לפניו והוסיף כי ישתדל לבוא. השתדלותו לא צלחה ואנו נזכור אותו בערב זה.

צוות האירוע כולל את פרופ' רפי וייכרט, הבימאי דני הורביץ, החתום מטה, זמרים, נגנים, משוררים ושחקנים יהודים וערבים. האירוע נתמך ע"י המרכז היהודי ערבי באוניברסיטת חיפה בראשות פרופ' ראסם חמאייסי ותורמים ערבים ויהודים מהארץ ומחו"ל.

חיים שנהר,

כליל 2016